Nakum 2
1Lanek piny doŋ obino i komwu eno.
Wugwok cel me gaŋ maber; wubed ka neno yo;
wutwe pyerwu ki del;
wubed ma doŋ wuyubbe pi lweny.
2Rwot doŋ tye ka dwoko dit bot Yakobo
ma rom ki dit pa Icrael,
pien luyak onoŋo guyako jamigi ducu girom ki yat ma gibalo jaŋe woko.
3Co ma gin twoni oteka lwennye gumako kwodi mubok,
askarine ducu guruko boŋo makwar.
Gadigadi lwenygi meny calo leb mac ka giryeyogi i tyen
aguragura lwenygi loco ŋwec aloca.
4Gadigadi lwenygi riŋo ata i dye yo,
gimwomme ki ŋwec tuŋŋi ki tuŋŋi i dyekal me gaŋ;
gimeny lipilpil calo mac lak raa,
gibedo ka mil amila calo lutkot.
5Doŋ gityeko lwoŋo ludito ma giloyo lwak,
gitye ka paŋŋe apaŋa ki wot ca,
girune, gicito i kom cel gogo,
kun gumako kwot me lagen komgi.
6Yo kulu ducu giyabo woko,
jo ma i gaŋ kal pa kabaka cwinygi oballe woko.
7Ci-abila gitero i opii,
kun anyirane gitye ka kok
ma gikumo akuma calo amam,
ma gidoŋo korgi ki cwercwiny.
8Nineve obedo calo pii dam ma omuk,
ma piine mol cito woko liweŋ.
Gidaŋŋe ni, “Cuŋ ba! Cuŋ!”
ento pe tye ŋat mo ma lokke dwogo cen.
9Wuyak ryal, wuyak jabu-gu!
Lonyo ma gikano dwoŋ, pe tum,
ki jami me wel mabeco ma yomo cwiny dano.
10Nineve doŋ gijwero woko odoŋ obur!
Cwinygi poto kun coŋgi myel amyela,
arem doŋ omako pyer dano ducu
waŋgi ducu olwal woko!
11Boro pa labwor tye kwene kaa,
ka cam pa litino labwor,
ka ma yam labwor tero iye lee ma omako,
ka ma ceŋ litinone bedo iye laboŋo ŋat mo ma yelogi?
12Twon labwor yam mako lee
kilo woko matitino pi megi labwor ki litinogi;
poŋo borone ki lee ma omako,
ki riŋo ma okilo oŋido woko.
Nineve doŋ gibalo woko matwal
13Rwot me mony owaco ni, Nen, an abedo lakworwu, abiwaŋo gadigadi lwenywu woko ducu, yitone biduny. Dok pala lucwan bene bityeko litino labworwu woko liweŋ; abimiyo lee ma wucamo doŋ tum woko ki i lobo, ki dwan lukwenani bene pe doŋ biwinnye matwal.